懷茅山寄句容江大夫
作者：劉宰
朝代：宋

paragraphs: 昔謁三茅君，蹇步窮躋攀。
是時秋已高，爽氣薄千山。
三峯斂神秀，突兀超塵寰。
世變逮狂秦，風俗如髦蠻。
舌在不敢語，冥默疑心訕。
咸陽貴公卿，高門擁旗旛。
牽犬上蔡門，回首涕空潸。
積骸草木腥，流血川原殷。
所以三君子，決去披榛菅。
不以寸草榮，易我白日閒。
徘徊茲山巔，放蕩紫翠間。
數窮會有歸，山空水潺潺。
高風起遐想，往躅芬芝蘭。
想此弄明月，想此發清彈。
茲壇梯玉京，茲臺凝金丹。
羣仙或朋來，洞戶敞幽關。
縹緲鈞天奏，依約雲旗翻。
古澗會流泉，點筆依石闌。
遺墨墮中流，染此亂石黫。
世情喜虛誕，誑記誰能刪。
峭壁起道邊，雨濕苔蘚斑。
剝蘚訪舊題，歲月猶班班。
當時往來人，逸翮超籠樊。
應期後千載，綠鬢炯朱顔。
御風游汗漫，騎鯨出頹瀾。
或乘白鶴歸，翩躚從妖嫺。
寥寥竟誰成，遺蹟空浩歎。
愚生百世下，逐妄笑冥頑。
幽尋昔未極，雲卧衣裳單。
杖屨陟層巘，此懷今未闌。
矧聞廊廟議，出師銳除殘。
將軍賈餘勇，弭節期白檀。
已覺賦斂頻，更恐戍役煩。
聖主哀元元，絡繹寬詔頒。
官守孤王明，根節滋吏姦。
擬追三君游，物表寄衰孱。
彼美江夫子，拊字周惸瘝。
寧甘催科拙，不使杼柚殫。
坐令句曲天，忘此世道艱。
儻許占一丘，結廬樹牆藩。
渴飲玉井泉，饑挹朝霞餐。
永無垂老別，寧憂行路難。
寄書新過鴈，一諾未應慳。